ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου περί ελαχίστων προδιαγραφών ασφάλειας και υγείας που αφορούν την έκθεση των εργαζόμενων σε κινδύνους οφειλόμενους στους φυσικούς παράγοντες (θόρυβος) (. ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ)

1. ΙΣΤΟΡΙΚΟ

- Ημερομηνία διαβίβασης της πρότασης στο Κοινοβούλιο* και στο Συμβούλιο (COM(1992)560 τελικό) 8.2.1993 (ΕΕ C 77, 18.3.1993) * κατά τo χρόνο της πρότασης δεν απαιτείτο διαδικασία συναπόφασης

- Ημερομηνία έκδοσης της γνώμης της Οικονομικής και Κοινωνικής Επιτροπής 30.6.1993 (ΕΕ C 249, 13.9.1993) Ημερομηνία έκδοσης της γνώμης της Επιτροπής των Περιφερειών* * δήλωσε με επιστολή της 13ης Ιανουαρίου 2000 ότι δεν θα εκδώσει γνώμη

- Ημερομηνία γνωμοδότησης του Ευρωπαϊκού Κοινοβουλίου (πρώτη ανάγνωση) 20.4.1994 (EE C 128, 9.5.1994)

- Ημερομηνία διαβίβασης της τροποποιημένης πρότασης στο Συμβούλιο 8.7.1994 (EE C 230, 19.8.1994)

- Ημερομηνία πολιτικής συμφωνίας και επίσημης υιοθέτησης της κοινής θέσης από το Συμβούλιο 11.06.2001 και 29.10.2001

2. Αντικειμενο τησ προτασησ τησ Επιτροπησ

Η αρχική πρόταση που βασίζεται στο άρθρο 137 της συνθήκης (πρώην άρθρο 118) λαμβάνει τη μορφή ειδικής οδηγίας κατά την έννοια του άρθρου 16, παράγραφος 1, της οδηγίας πλαισίου 89/391/ΕΟΚ.

Αυτή η πρόταση στοχεύει στην προστασία της υγείας και της ασφάλειας των εργαζομένων από τους κινδύνους που οφείλονται στην έκθεση σε φυσικούς παράγοντες. Η πρόταση καλύπτει τέσσερις τύπους φυσικών παραγόντων: θόρυβος (κίνδυνοι για την ακοή), δονήσεις (κίνδυνοι για το χέρι, το βραχίονα και ολόκληρο το σώμα), ηλεκτρομαγνητικά πεδία και οπτική ακτινοβολία (κίνδυνοι για την υγεία που οφείλονται στην εισαγωγή ρευμάτων στο σώμα, την ηλεκτροπληξία, τα εγκαύματα, καθώς και την απορρόφηση θερμικής ενέργειας).

Οι διατάξεις για τις δονήσεις και την ηλεκτρομαγνητική ακτινοβολία είναι νέες, ενώ οι διατάξεις για το θόρυβο ισχύουν ήδη στην οδηγία 86/188/ΕΟΚ του Συμβουλίου. Η παρούσα πρόταση αποτελεί το δεύτερο στάδιο της προσέγγισης του Συμβουλίου που προβλέπεται στο άρθρο 10 της εν λόγω οδηγίας (επανεξέταση της οδηγίας) και στοχεύει στην ευθυγράμμιση των διατάξεων της οδηγίας 86/188/ΕΟΚ με τις γενικές αρχές πρόληψης που θεσπίσθηκαν με την οδηγία πλαίσιο 89/391/ΕΟΚ.

Η γενική προσέγγιση του Συμβουλίου συνίσταται στην αντιμετώπιση κάθε φυσικού παράγοντα σε ξεχωριστή ειδική οδηγία. Όλες οι αντιπροσωπίες και η Επιτροπή αποδέχθηκαν αυτή την προσέγγιση που συνίσταται στη διαπραγμάτευση της πρότασης βήμα προς βήμα, λαμβάνοντας ωστόσο υπόψη τα άλλα τμήματα της πρότασης της Επιτροπής που εκκρεμούν ενώπιον του Συμβουλίου για μελλοντικές συζητήσεις.

Για τον πρώτο φυσικό παράγοντα, τις δονήσεις, το Συμβούλιο υιοθέτησε κοινή θέση στις 25 Ιουνίου 2001 και με την ευκαιρία αυτή, με μια δήλωση στα πρακτικά του, επιβεβαίωσε τη δέσμευσή του να ασχοληθεί με τους άλλους φυσικούς παράγοντες σε μεταγενέστερο στάδιο.

3. Σχολια σχετικα με την κοινη θεση

3.1. Γενικές παρατηρήσεις

Λόγω της διάσπασης της πρότασης, η κοινή θέση περιορίζεται τώρα στις ειδικές ελάχιστες απαιτήσεις για την προστασία της υγείας και της ασφάλειας των εργαζομένων από τους κινδύνους που προκύπτουν ή ενδέχεται να προκύψουν από την έκθεσή τους στο θόρυβο.

Η κοινή θέση καθορίζει οριακές τιμές έκθεσης τις οποίες δεν πρέπει να υπερβαίνει κανένας εργαζόμενος σε καμία περίπτωση και τιμές έκθεσης για δράση σε σχέση με τα επίπεδα καθημερινής έκθεσης στο θόρυβο και την κορυφοτιμή ακουστικής πίεσης. Η κοινή θέση προσδιορίζει τα προληπτικά μέτρα που είναι αναγκαία για τη μείωση των κινδύνων για τους εργαζομένους. Αυτά τα προληπτικά μέτρα βασίζονται κυρίως στην υποχρέωση του εργοδότη να καθορίζει και να εκτιμά τους κινδύνους που προκύπτουν από την έκθεση στο θόρυβο.

Με βάση την αξιολόγηση των κινδύνων και αμέσως μόλις σημειωθεί υπέρβαση των ανώτατων τιμών έκθεσης για δράση, ο εργοδότης υποχρεούται να θεσπίσει και να εφαρμόσει πρόγραμμα τεχνικών και/ή οργανωτικών μέτρων με στόχο να αποφευχθεί ή να μειωθεί η έκθεση.

Η κοινή θέση επίσης προβλέπει λεπτομερείς κανόνες για την ενημέρωση και την αγωγή των εργαζομένων που εκτίθενται σε κινδύνους που οφείλονται στο θόρυβο, όταν σημειωθεί υπέρβαση των κατώτατων τιμών δράσης. Προβλέπεται επίσης ενισχυμένη επίβλεψη της υγείας, η οποία περιλαμβάνει, μεταξύ άλλων, το δικαίωμα για κάθε εργαζόμενο να τυγχάνει εξέτασης της ακοής σε περίπτωση υπέρβασης των ανώτατων τιμών δράσης.

Σε γενικές γραμμές, η κοινή θέση του Συμβουλίου σέβεται το πνεύμα της πρότασης της Επιτροπής, αν και με μια διαφορετική δομή που οφείλεται στη διάσπαση της πρότασης. Όπως ακριβώς η τροποποιημένη πρόταση της Επιτροπής, η κοινή θέση δεν περιλαμβάνει τις τροπολογίες που παρουσίασε σε πρώτη ανάγνωση το Ευρωπαϊκό Κοινοβούλιο, οι οποίες απέβλεπαν στην κατάργηση του παραρτήματος σχετικά με το μέρος "θόρυβος" της πρότασης της Επιτροπής.

Οι πιο σημαντικές διαφορές σε σύγκριση με την τροποποιημένη πρόταση της Επιτροπής είναι η μείωση της οριακής τιμής έκθεσης, η αύξηση της ανώτατης τιμής δράσης στην κορυφοτιμή ακουστικής πίεσης και η κατάργηση της έννοιας της κατώτατης τιμής.

3.2. Οι τροπολογίες του Ευρωπαϊκού Κοινοβουλίου σε πρώτη ανάγνωση

Οι τροπολογίες του Ευρωπαϊκού Κοινοβουλίου σε πρώτη ανάγνωση σχετικά με το θόρυβο φέρουν τους αριθμούς από 1 έως 26.

Οι τροπολογίες αριθ. 1, 5, 8, 9, 14, 16, 17 και 19 έγιναν αποδεκτές στο σύνολό τους στην κοινή θέση και στην τροποποιημένη πρόταση.

Εξ άλλου, οι τροπολογίες αριθ. 7, 10, 11 και 13, που είχαν γίνει αποδεκτές στην τροποποιημένη πρόταση, διατυπώθηκαν εκ νέου με μικρές αλλαγές από το Συμβούλιο διατηρώντας την αρχική τους έννοια. Η Επιτροπή δέχεται αυτές τις τροπολογίες.

Οι τροπολογίες αριθ. 4, 18 και 20 έγιναν αποδεκτές εν μέρει στην κοινή θέση ενώ είχαν γίνει αποδεκτές εξ ολοκλήρου στην τροποποιημένη πρόταση.

Η τροπολογία 21, που είχε συμπεριληφθεί στην τροποποιημένη πρόταση, όπως και η τροπολογία 23 (ελαφρά τροποποιημένη), δεν έγιναν αποδεκτές στην κοινή θέση. Η Επιτροπή δέχεται την απόρριψη αυτών των τροπολογιών.

Οι τροπολογίες αριθ. 2, 3, 6, 15, 22, 24, 25 και 26 δεν έγιναν αποδεκτές ούτε στην κοινή θέση ούτε στην τροποποιημένη πρόταση, για τους ίδιους λόγους που αναφέρονται στην πρώτη ανάγνωση, δηλαδή ότι οι τροπολογίες που αφορούν τον αποκλεισμό του φυσικού παράγοντα "θόρυβος" αντιβαίνουν στις υποχρεώσεις που επιβάλλονται στην Επιτροπή από το άρθρο 10 της οδηγίας 86/188/ΕΟΚ, καθώς και σε εκείνες που απορρέουν από το ψήφισμα του Ευρωπαϊκού Κοινοβουλίου της 13ης Σεπτεμβρίου 1990 σύμφωνα με το οποίο ζητείται από την Επιτροπή να υποβάλει πρόταση οδηγίας σχετικά με τους κινδύνους που προκύπτουν από την έκθεση στο θόρυβο, στις δονήσεις και σε άλλους φυσικούς παράγοντες.

Η τροπολογία 12 που δεν είχε συμπεριληφθεί στην τροποποιημένη πρόταση εισάχθηκε ελαφρά τροποποιημένη στην κοινή θέση.

Οι κύριες διαφορές μεταξύ της τροποποιημένης πρότασης και της κοινής θέσης του Συμβουλίου είναι οι εξής:

α) Η διαφορετική δομή και αρίθμηση των άρθρων που επιβάλλεται από την απόφαση για τη διάσπαση της γενικής οδηγίας για τους φυσικούς παράγοντες σε τέσσερις διαφορετικές ειδικές οδηγίες που καλύπτουν τους τέσσερις φυσικούς παράγοντες ξεχωριστά.

Η Επιτροπή συμφώνησε με τη διάσπαση αυτή υπό την προϋπόθεση ότι η τροποποιημένη πρόταση θα εξακολουθήσει να εκκρεμεί ενώπιον του Συμβουλίου μέχρις ότου αντιμετωπιστούν όλοι οι φυσικοί παράγοντες και ότι το Συμβούλιο θα δεσμευτεί αυστηρά να συνεχίσει το έργο του μέχρις ότου καλυφθούν τα εναπομείναντα μέρη της πρότασης.

β) Η οριακή τιμή καθημερινής έκθεσης στο θόρυβο μειώθηκε στην κοινή θέση από 90 dB(A) σε 87 dB(A) ενώ η ανώτατη τιμή δράσης στην κορυφοτιμή ακουστικής πίεσης αυξήθηκε από 112 Pa σε 200 Pa.

Η Επιτροπή δέχεται αυτές τις νέες τιμές στην κοινή θέση οι οποίες σημαίνουν γενική συμφωνία, ακόμη περισσότερο καθόσον η οριακή τιμή έκθεσης 87 dB(A) αποτελεί σαφή πρόοδο σε σχέση με την πρότασή της.

γ) Η διαγραφή των κατώτατων τιμών στην κοινή θέση.

Η Επιτροπή αποδέχθηκε αυτή τη διαγραφή διότι ενισχύει το κείμενο, καθιστώντας εφαρμοστέες τις διατάξεις της οδηγίας για όσο διάστημα υπάρχει ο κίνδυνος.

3.3. Νέες διατάξεις που εισήγαγε το Συμβούλιο και θέση της Επιτροπής

Το άρθρο 14 της κοινής θέσης περιλαμβάνει μια προαιρετική μεταβατική περίοδο πέντε ετών για την εφαρμογή των διατάξεων όσον αφορά την οριακή τιμή για τους εργαζομένους στα θαλάσσια σκάφη, έτσι ώστε να λαμβάνονται υπόψη οι ιδιαίτερες συνθήκες. Αρμόζει να σημειωθεί ότι η οδηγία 86/188/ΕΟΚ απέκλειε τους εργαζομένους στη θαλάσσια ναυσιπλοΐα από το πεδίο εφαρμογής της.

Η Επιτροπή συμμερίζεται τη γνώμη του Συμβουλίου σύμφωνα με την οποία η τήρηση της οριακής τιμής έκθεσης στις ιδιαίτερα δύσκολες συνθήκες του θαλάσσιου τομέα θα απαιτήσει στοχοθετημένες εκστρατείες για ενημέρωση και ευαισθητοποίηση, προετοιμασία ενοτήτων κατάρτισης και οργάνωση μαθημάτων, καθώς και απόκτηση νέων εξοπλισμών και/ή εξαρτημάτων.

4. ΣΥΜΠΕΡΑΣΜΑΤΑ / ΓΕΝΙΚΕΣ ΠΑΡΑΤΗΡΗΣΕΙΣ

Η Επιτροπή υποστηρίζει πλήρως την κοινή θέση.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Δεν ανακοινώθηκαν.